Internet Research Agency

Internet Research Agency LLC (russisk: Агентство интернет-исследований), forkortet IRA og også omtalt som Mediasintez LLC, Glavset LLC, Mixinfo LLC, Azimut LLC eller Novinfo LLC, er en russisk trollfabrikk i St. Petersburg.

Internet Research Agency er også blitt omtalt som «trollene fra Olgino» etter organisasjonens opprinnelige sete fra 2013 i Olgino, en forstad til St. Petersburg. Fra 2014 har virksomheten foregått fra kontorer i Savushkinagaten 55 i samme by. Trollfabrikken blir knyttet til forretningsmannen Jevgenij Prigozjin, en nær venn av den russiske presidenten Vladimir Putin, som også står bak den paramilitære Wagnergruppen.  

IRA har opprettet falske nettsteder, artikler og brukerkontoer i sosiale medier og debattforum. Slik har løgnfabrikken masseprodusert «trolling», det vil si provoserende og avsporende kommentarer i diskusjoner på internett. IRA har spredt propaganda og desinformasjon gjennom koordinerte operasjoner og skjulte påvirkningskampanjer
for direkte eller indirekte å fremme de russiske myndighetenes strategiske mål. Innleggene har forsterket kranglingen om omstridte temaer i vestlige land og skapt  forvirring og frykt om blant annet Russlands annektering av Krim i 2014, Brexit-avstemningen i Storbritannia i 2016, presidentvalget i USA i 2016, De gule vestenes protester i Frankrike i 2018, vaksinemotstanden under koronapandemien fra 2020 og Russlands krigføring i Ukraina i 2022.

Organisasjonen ble i februar 2018 gjenstand for tiltale i USA ved den føderale spesialetterforsker og -anklager Robert Mueller, sammen med en rekke privatpersoner.

Referanser

Kilder
"Indictment" av US Department of Justice Case 1:18-cr-00032-DLF, den 18. februar 2018

St. Petersburg
Datakriminalitet